# Помощь небесных покровителей. Полный сборник молитв на каждый день года (осень)

Таисия Степановна Олейникова

Данное издание представляет собой самое полное из ныне существующих пятитомное собрание молитв, тропарей, кондаков и величаний. В этих книгах можно найти молитвы не только на главные православные праздники, но и на дни памяти практически всех прославленных на сегодняшний день святых, то есть на каждый день церковного года. В своей работе составитель использовал книги молебных пений, издававшиеся в разное время, другие богослужебные книги, жития святых с молитвами и т.д. Для широкого круга читателей.

© Олейникова Т. С, сост., 2009

© Издательство «ДАРЪ», 2009

## Предисловие

В данной книге собраны молитвы на праздники Господни, Богородичны, Небесных Сил бесплотных, святых угодников Божиих и икон Божией Матери в порядке церковного года, который начинается с сентября месяца. Даты указаны по старому (первая цифра) и новому (вторая цифра) стилю.

Молитва – это возношение ума и сердца к Богу, являемое благоговейным словом человека к Богу. Образцом для всех молитв или общей христианской молитвой является Молитва Господня «Отче наш», которой Господь наш Иисус Христос научил апостолов и которую они передали всем верующим.

Молитва, как золотой ключ, отверзает нам все сокровища милосердия и щедрот Божиих.

Молитва – путь к Господу. Призовем имя Господа и спасемся. Молитва более всего дает благодать Духа Святаго, потому что она всегда в руках наших как орудие для стяжания благодати Духа; двери молитвы открыты всем: и богатому, и бедному, и знатному, и простому, и сильному, и слабому, и здоровому, и больному, и праведнику, и грешнику. Особенно важно всегда держать в устах и в сердце молитву Иисусову: «Господи Иисусе Христе, Сыне Божий, помилуй мя грешнаго»…Сие непрестанно держи в устах и в сердце своем. С призыванием таким образом имени Божия ты найдешь покой, достигнешь чистоты духовной и телесной, и вселится в тебя Святой Дух, источник всех благ, и управит Он тебя во святыне, во всяком благочестии и чистоте».

(Из наставлений преподобного Серафима Саровского.)

«Молитва есть одна из высших потребностей души человеческой, одна из существенных принадлежностей богопочитания. Душа, погруженная в чувственность, рассеянная, омраченная грехом, не чувствует, что по своему началу она есть дыхание уст Божиих. Но сила этого чувства без ее ведома возникает из ее глубины и движет сердце к Богу, хотя бы и к неведомому или только погрешительно знаемому. В наше время мы много хвалимся и не довольно каемся. А время советует меньше хвалиться и больше молиться. Сердца твоего требует Господь. Молитву Церковь влагает в уста, чтобы она проникла в сердце. Чтобы нищему принять милостыню, надобно ему протянуть руку; чтобы младенцу принять пищу, надобно ему открыть уста. Подобно сему надобно человеку простираться к Богу, чтобы достигнуть благодати Его, надобно иметь отверстую душу, чтобы принять дары Его. Молитва есть простертая рука для принятия благодати Божией, отверстые уста для вкушения пищи Небесной. Благодатный дух дарован молитве от Бога для помощи грешникам, восчувствовавшим и возненавидевшим свою греховность, решительно возжелавшим очищения и совершенного исправления, – тем, у кого недостает только силы делать добро, а не доброго намерения».

«Если хочешь, чтобы молитва твоя долетела до Бога, то дай ей два крыла: пост и милостыню».

(Святитель Филарет, митрополит Московский и Коломенский.)

Молитвы святых очень великую имеют силу, но когда и сами мы каемся и исправную являем жизнь. Если же сами не стараемся, то через других ничего не получим и не будем спасены. Бог более готов даровать нам потребное ради нашей молитвы, чем ради молитв других.

(Святитель Иоанн Златоуст.)

Кроме молитв, даны также тропари, кондаки и величания каждому угоднику Божию или празднику.

На некоторые дни года приходится память святых, которым нет молитв. В этих случаях им, кроме тропарей и кондаков, приведены икосы, стихиры, светилен, или седален.

Тропарь – краткая церковная песнь, в которой прославляются дела Бога или святых Его, т. е. песнопение, составленное в честь праздника или святого, в котором кратко выражается сущность праздника или образ жизни святого и которое составляется и поется по известному образцу.

Кондак – краткая церковная песнь, в которой выражается в сжатом виде жизнь святого или история священного события.

Величание – хвала, прославление дел Бога или святых Его.

Задостойник – песнопение, которое поется в составе евхаристического канона вместо Богородичной песни «Достойно есть». На литургии Иоанна Златоуста в дни двунадесятых праздников и Пасхи (от дня праздника до дня отдания), а также на литургии Василия Великого в Великий Четверг и Великую Субботу задостойником является ирмос девятой песни канона утрени: в другие дни, когда совершается литургия Василия Великого, – особый Богородичный тропарь «О Тебе радуется».

Это самое полное собрание молитв, тропарей, кондаков и величаний. Такого полного сборника еще не издавалось.

Для работы были использованы Месяцесловы, Книги молебных пений, издаваемые в разное время, Минеи Месячные и другие богослужебные и церковные книги, отдельные частные службы, жития святых с молитвами и т. д.

Составитель не ставил цели перечисления всех святых на каждый день всех месяцев года – их можно посмотреть в «Православном церковном календаре», а указаны только те святые угодники Божии, которым приводятся молитвы.

Если святому угоднику Божию или празднику в честь иконы Божией Матери не указана молитва, то в этом случае можно читать молитвы общие (см. раздел «Общие молитвы, тропари, кондаки и величания»).

## Сентябрь

Начало индикта – церковное новолетие

### Тропарь индикта, глас 2

Всея твари Содетелю, времена и лета во Своей власти положивый, благослови венец лета благости Твоея, Господи, сохраняя в мире люди и град Твой, молитвами Богородицы, и спаси ны.

### Кондак индикта, глас тойже

В Вышних живый, Христе Царю, всех видимых и невидимых Творче и Зиждителю, Иже дни и нощи, времена и лета сотворивый, благослови ныне венец лета, соблюди и сохрани в мире град и люди Твоя, Многомилостиве.

### 1/14[1] сентября

Преподобного Симеона Столпника (459).

Черниговской-Гефсиманской иконы Божией Матери (1869).

Иконы Божией Матери, именуемой «Всеблаженная» (в Казани) (1905).

Воспоминание великого пожара, бывшего в Константинополе при благоверном царе Льве Великом (468).

#### Молитва преподобному Симеону Столпнику. из акафиста

О священная главо, преподобне отче, преблаженне авво Симеоне! Не забуди убогих твоих до конца, но поминай нас всегда во святых и благоприятных молитвах к Богу: помяни стадо твое, еже сам упасл еси, и не забуди посещати чад твоих, моли за ны, отче священный, за дети твоя духовныя, яко имеяй дерзновение к Небесному Царю: не премолчи за ны ко Господу, и не презри нас, верою и любовию чтущих тя: поминай нас недостойных у престола Вседержителева, и не престай моляся о нас ко Христу Богу, ибо дана тебе бысть благодать за ны молитися. Не мним бо тя суща мертва: аще бо телом и преставился еси от нас, но и по смерти жив сый пребываеши, не отступай от нас духом, сохраняя нас от стрел вражиих и всякия прелести бесовския и козней диавольских, пастырю наш добрый. Аще бо и мощей твоих рака пред очима нашима видима есть всегда, но святая твоя душа со ангельскими воинствы, со безплотными лики, с небесными силами, у престола Вседержителева предстоящи, достойно веселится, ведуще убо тя воистину и по смерти жива суща, тебе припадаем и тебе молимся: молися о нас Всесильному Богу, о пользе душ наших, и испроси нам время на покаяние, да невозбранно прейдем от земли на небо, от мытарств же горьких, бесов, воздушных князей, и от вечныя муки да избавимся, и Небеснаго Царствия наследницы да будем со всеми праведными, от века угодившими Господу нашему Иисусу Христу: Емуже подобает всякая слава, честь и поклонение, со Безначальным Его Отцем, и с Пресвятым и Благим и Животворящим Его Духом, ныне и присно, и во веки веков. Аминь.

#### Тропарь, глас 1

Терпения столп был еси, ревновавый праотцем, преподобне, Иову во страстех, Иосифу во искушениих, и безплотных жительству, сый в телеси, Симеоне отче наш, моли Христа Бога спастися душам нашим.

#### Кондак, глас 2

Вышних ищай, вышним совокупляяйся и колесницу огненную столп соделавый, тем собеседник Ангелом был еси, преподобне, с ними Христу Богу моляся непрестанно о всех нас.

#### Величание

Ублажаем тя, преподобне отче Симеоне, и чтим святую память твою, наставниче монахов и собеседниче Ангелов.


Преподобному Симеону Столпнику молятся о возвращении Церкви отторгшихся от нее по навету диавольскому.

#### Молитва ко Пресвятой Богородице пред Ее иконою «Черниговская-Гефсиманская». из службы

О Пресвятая Дево! Мати Христа Бога нашего, Царице Небесе и земли! Вонми многоболезненному воздыханию душ наших, призри с высоты святыя Твоея на нас, с верою и любовию покланяющихся пречистому образу Твоему: се бо, грехми погружаеми и скорбми обуреваеми, взирающе на Твой образ, яко живущей Ти с нами, приносим смиренная моления наша, не имамы бо иныя помощи, ни инаго предстательства и утешения, токмо Тебе, о Мати всех скорбящих и обремененных. Помози нам, немощным, утоли скорбь нашу, настави на путь правый нас заблуждших, уврачуй болезненная сердца наша и спаси безнадежныя. Даруй нам прочее время живота нашего в мире и покаянии проводити, подаждь христианскую кончину и на Страшнем Суде Сына Твоего явися нам милосердая Предстательница, да всегда поем, величаем и славим Тя, яко Благую Заступницу рода христианскаго, со всеми угодившими Богу. Аминь.

#### Тропарь Божией Матери ради иконы Ее, именуемой «Черниговская-Гефсиманская», глас 5

Пречистая Владычице Богородице, упование всех христиан, понеже инаго упования не имамы, разве Тебе, Всенепорочная Владычице моя, Госпоже Богородице, Мати Христа Бога моего, темже помилуй, и избави мя от всех зол моих, и умоли Милостиваго Сына Своего и Бога моего, да помилует окаянную душу мою и да избавит мя от вечныя муки и сподобит мя Царствия Своего.

#### Величание

Величаем Тя, Пресвятая Дево, Мати Христа Бога нашего, и чтим образ Твой святый, от негоже источаеши исцеления всем, с верою к Тебе притекающим.


Пред иконой Пресвятой Богородицы «Черниговская-Гефсиманская» молятся об исцелении от беснования, при болезнях глаз, расслабленные, об исцелении страдающих помрачением ума, при параличе.

#### Молитва ко Пресвятой Богородице пред Ее иконою «Всеблаженная», или «Памакариста»

О Пресвятая Дево, Мати Господа Вышних сил, Небесе и земли Царице, града и страны нашея всемощная Заступнице! Приими хвалебное пение сие от нас недостойных раб Твоих, и вознеси молитвы наша ко престолу Бога Сына Твоего, да милостив будет неправдам нашим и пробавит благодать Свою чтущим всечестное имя Твое и с верою и любовию покланяющимся пречистому образу Твоему. Несмы бо достойни от Него помиловани быти, аще не Ты умилостивиши Его о нас, Владычице, яко вся Тебе от Него возможна суть. Сего ради к Тебе прибегаем, яко к несомненней и скорей Заступнице нашей: услыши нас молящихся Тебе, удиви над нами великия и богатыя милости Твоя, яви нам небесную помощь Твою и заступление, и испроси у Бога Сына Твоего пастырем нашим ревность и бдение о душах, градоправителем мудрость и силу, судиям правду и нелицеприятие, наставником разум и смиренномудрие, супругом любовь и согласие, чадом послушание, обидимым терпение, обидящим страх Божий, скорбящим благодушие, радующимся воздержание; нам же всем низпосли дух разума и благочестия, дух милосердия и кротости, дух чистоты и правды. Ей, Госпоже Пречистая! Умилосердися на немощныя люди Твоя: рассеянныя собери, заблуждшия на путь правый настави, недугующия уврачуй, старость поддержи, юныя уцеломудри, младенцы воспитай, и призри на всех нас призрением милостиваго Твоего заступления, воздвигни нас из глубины греховныя и просвети сердечныя очи наши ко зрению спасения. Милостива нам буди зде и на страшнем суде Сына Твоего, преставльшияся же в вере и покаянии от жития сего отцы и братию нашу в вечней жизни со ангелы и со всеми святыми жити сотвори. Ты бо еси, Госпоже, слава небесных и упование земных, Ты по Бозе наша Надежда и Заступница всех притекающих к Тебе с верою. Тебе убо молимся, и Тебе, яко всемогущей Помощнице, сами себе и друг друга и всю жизнь нашу предаем, ныне и присно и во веки веков. Аминь.

#### Тропарь Божией Матери ради иконы Ее, именуемой «Всеблаженная», глас 4

Торжество днесь празднуем светлое, се бо предлежит, о Всеблаженная, икона Твоя всечестная, к нейже, любовию сердца вси приходяще, Владычице, поклоняемся и тепле Тебе вопием: избави нас от бед и обстояний.

#### Кондак, глас тойже

В праздник Твой сошедшеся, вернии, священное ко славе Божией торжество Твое, Владычице, днесь всеблагоговейно совершаем, любовию же чтуще честную икону Твою, Тебе песнословим вси в радости: радуйся, Дево Честная, Всеблаженная.

#### Величание

Величаем Тя, Пресвятая Дево, Богоизбранная Отроковице, и чтим образ Твой святый, имже точиши исцеления всем, с верою притекающим.


Пред иконой Пресвятой Богородицы «Всеблаженная» молятся о защите от предстоящих неприятностей, о счастии и мире в семье, об утешении в скорбных обстоятельствах.

### 2/15 сентября

Калужской иконы Божией Матери (1771).

Преподобных Антония (1073) и Феодосия (1074)

Печерских.

#### Молитвы ко Пресвятой Богородице пред Ее иконою «Калужская»

##### Молитва первая. из акафиста

О Пресвятая Дево, Мати Христа Бога нашего, Дивная Царице небесе и земли! Вонми многоболезненному воздыханию сердец наших; призри с высоты святыя Твоея на нас, с верою и любовию предстоящих пред чудотворною Твоею иконою и со умилением молящихся Тебе, Владычице! Не предаждь умалению Церковь Православную, помози нам, Пресвятая Богородице, святоотеческую Православную веру до конца дней наших непорочно сохранити, во всех заповедех Господних неуклонно ходити и избави ны от пагубных душевредных учений.

На Твою, Дивная Царице Небеси и земли, милость уповаем раби Твои: очисти умы наша от греховных помыслов, душевнаго разслабления, обуревания страстей, от искушений, соблазнов и грехопадений; Ты бо еси, Владычице, крепкое прибежище грешников кающихся. Воздвигни нас из глубины греховныя и истинным покаянием ороси изсохшие сердца наша, просвети сердечныя очи наша к зрению спасения, и прельщенных бесовскою прелестию на путь правый настави; всякое дело злое и богопротивное разруши; всякому же благому и богоугодному делу научи и споспешествуй; вложи, Владычице, в сердца наша дух страха Божия, дух благочестия, дух кротости, смирения, терпения, незлобия; умягчи злыя сердца наша и злые благи сотвори, ниспосли нам ревность о спасении ближних.

Вразуми и научи ны, о Всемилостивая Заступнице наша, како безгрешно ходити по пути земнаго сего жития, яко Ты, Пресвятая, веси и веру нашу и упование наше видеши, Владычице мира! Скорбящих утеши, бедствующим помози; сохрани от молниеноснаго грома, тлетворных ветр, лютых болезней, смертоносныя язвы, междоусобныя брани, нашествия врагов иноплеменных.

Пресвятая Богородице! Избави ны от внезапныя и насильственныя смерти; всем нам даруй обращение на путь истинный и христианскую кончину живота нашего безболезненну, непостыдну, мирну, Святых Таин причастну. Во время исхода нашего предстани нам, Дево Богородице, и избави ны от власти бесовския, воздушных горьких мытарств и огня вечнаго. Скончавшимся внезапною смертию милостива быти Сына Твоего умоли и о всех усопших, иже не имут сродников, о упокоении их Сына Твоего умоляющих, Сама буди непрестанная и теплая Молитвенница и Ходатаица. Преставльшихся же в вере и покаянии от временнаго жития сего отцы, братию и сестры наша сподоби Твоим ходатайством вселитися во обителех небесных со Ангелы и со всеми святыми, идеже непрестанно гласы празднующих и радостно славящих Пресвятую Троицу, Отца и Сына и Святаго Духа, ныне и присно, и во веки веков. Аминь.

##### Молитва вторая. во время крестного хода

О Пресвятая Владычице Богородице, Царице Небесе и земли! К Тебе прибегаем и к Твоей помощи взываем: сохрани землю нашу от нашествия врагов иноплеменных и от всякия болезни душевныя и телесныя и от смертоносныя язвы, да всегда поем, величаем и славим Тя, Пресвятую Богородицу, яко благую и дивную Заступницу нашу во веки веков. Аминь.

##### Молитва третья. из книги молебных пений

О Пресвятая Госпоже Владычице Богородице! Вышши еси всех Ангел и Архангел и всея твари честнейши, помощница еси обидимых, ненадеющихся надеяние, убогих заступница, печальных утешение, алчущих кормительница, нагих одеяние, больных исцеление, грешных спасение, христиан всех поможение и заступление. О Всемилостивая Госпоже, Дево Богородице Владычице! Милостию Твоею спаси и помилуй страну нашу, раб Твоих, преосвященныя митрополиты, архиепископы и епископы, и весь священнический и иноческий чин, военачальники, градоначальники и христолюбивое воинство, и доброхоты, и вся православныя христианы ризою Твоею честною защити, и умоли, Госпоже, из Тебе без семене воплотившагося Христа Бога нашего, да препояшет нас силою Своею свыше на невидимыя и видимыя враги наша. О Всемилостивая Госпоже Владычице Богородице! Воздвигни нас из глубины греховныя, и избави нас от глада, губительства, от труса и потопа, от огня и меча, от нахождения иноплеменных и междоусобныя брани, и от внезапныя смерти, и от нападения вражия, и от тлетворных ветр, и от смертоносныя язвы, и от всякаго зла. Подаждь, Госпоже, мир и здравие рабом Твоим, всем православным христианом, и просвети им ум и очи сердечныя еже ко спасению, и сподоби ны, грешныя рабы Твоя, Царствия Сына Твоего, Христа Бога нашего, яко Держава Его благословена и препрославлена, со Безначальным Его Отцем и с Пресвятым и Благим и Животворящим Его Духом, ныне и присно и во веки веков. Аминь.

##### Молитва четвертая

Взбранной Воеводе Пренепорочней Деве Богородице, земли Калужския Избавительнице, хвалебныя песни приносим Ти, раби Твои, яко иконы Твоея явлением даровавшей нам стража неусыпна. Ты же моления нашего, пред иконою Твоею возносимаго, не отвержи, но защити ны, Владычице, от всех враг видимых и невидимых и избави ны от всяких болезней душевных и телесных, да во умилении сердец зовем Ти: Радуйся, Владычице, милость Свою нам и Заступление являющая. Аминь.

#### Тропарь Божией Матери ради иконы Ее «Калужская», глас 4

Заступнице от враг иноплеменных Необоримая Калужския земли и Избавительнице от смертоносныя язвы Милостивая! Избави рабы Твоя от всяких бед и болезней, с верою и любовию прибегающия к чудотворней иконе Твоей, и спаси души наша.

#### Кондак, глас 6

Не имамы песней, ниже словес, како достойно восхваляти Тя, Мати Христа Бога нашего, явления ради чудотворныя иконы Твоея земли Калужстей, токмо можем вопити Тебе: не отврати милости Твоея от нас и ниспосли ю всем притекающим к цельбоносней иконе Твоей.

#### Величание

Величаем Тя, Богородице Дево, и почитаем чудотворную икону Твою, еюже благоволила еси спасти землю Калужскую от нашествий вражиих и всегубительных болезней.


Пред иконой Пресвятой Богородицы «Калужская» молятся страдающие недугом расслабления, болезнью ушей, глухотой, об избавлении от холеры и чумы, от нашествия иноплеменных.

#### Молитвы преподобным Антонию и Феодосию Печерским

##### Молитва преподобному Антонию Печерскому. из службы и акафиста

О добрый наш пастырю и наставниче, приснопоминаемый иноков российских первоначальниче, преподобне и богоносне отче наш Антоние! Ты горе на небеси пребываеши, мы низу на земли, удалени суще от тебе не толико местом, колико греховною нечистотою нашею; обаче памятующе отеческую любовь твою к людем, ти сродным, припадаем и молимтися с умилением и верою: помози нам, грешным, покаянием очиститися и достойным быти помилования и прощения от Господа и Создателя нашего. Умоли Его благость даровати нам великия и богатыя милости: земли плодоносие, воздуха благорастворение, мир глубок, братолюбие искреннее, благочестие нелицемерное, житейских потреб довольство, и да не во зло обратим благая, даруемая нам от щедродательныя Его десницы, но во славу Имене Его святаго и во спасение наше. Соблюди, чудотворче святый, благомощными твоими молитвами российския грады, обитель твою и всю страну Православнороссийскую невредимы от всякаго зла, и вся люди, жительствующия в обители твоей и на поклонение в ню приходящия, осени Небесным твоим благословением, и в скорбех, бедах и болезнех утешение, избавление и исцеление им подаждь, да благодарно славим, хвалим и величаем прославльшаго тя Господа, чрез тебе дивно благодетельствующаго нам, Безначальнаго Отца, Единороднаго Его Сына и Единасущнаго Его Духа, Троицу Живоначальную и Нераздельную, и твое святое заступление во веки веков. Аминь.

##### Молитва преподобному Феодосию Печерскому. из службы и акафиста

О священная главо, Ангеле земный и человече Небесный, преподобне и Богоносне отче наш Феодосие, изрядный слуго Пресвятыя Богородицы, во имя Ея святую обитель пречудну на горах Печерских соорудивый и в ней чудес множеством просиявый! Молим тя со усердием многим: молися за нас ко Господу Богу и испроси нам от Него великия и богатыя милости: веру праву, надежду спасения несомненну, любовь ко всем нелицемерну, благочестие непоколебимое, душ и телес здравие, житейских потреб довольство, и да не во зло обратим благая, даруемая нам от щедродательныя Его десницы, но во славу Имене Его святаго и во спасение наше. Сохрани, угодниче Божий, предстательством твоим святым страну нашу, Церковь Православнороссийскую, град твой и Лавру твою невредимыми от всякаго зла, и вся люди, притекающия на поклонение к честному твоему гробу и пребывающия во святей обители твоей, осени Небесным твоим благословением и от всяких зол и бед милостивно избави. Наипаче же в час кончины нашея покажи нам многомощное твое покровительство: да избавимся молитвами твоими ко Господу власти лютаго миродержца и сподобимся наследити Царство Небесное. Яви нам, отче, благосердие твое и не остави нас, сирых и безпомощных, да выну славословим дивнаго во святых Своих Бога, Отца, и Сына, и Святаго Духа, и твое святое заступление, во веки веков. Аминь.

##### Молитва общая преподобным Антонию и Феодосию Печерским. из службы

Преподобнии и богоноснии отцы наши Антоние и Феодосие и вси преподобнии Печерстии, светила земная пресветлая, от темных мест пещерных в земли Российской славно просиявшии и сию многими светозарными ангелонравнаго вашего жития звездами онебесившии, всю же вселенную высоких добродетелей светлостьми и чудес божественных блистании удивившии, и ныне смертным западом плотски на время во гроб зашедше, душами со Христом, Солнцем правды, суще праведницы, просвещаетеся, яко солнце, во Царствии Небеснем: идеже молитвенныя ваша к Богу свету лучи о отечестве своем простирающе, не забывайте и нас, всегдашния своя молитвенники, в нощи страстей и скорбей пребывающия, свыше благодатными призирати осиянии; яко да, во свете добродетельнаго вашего жития правоходяще, сподобимся зрети свет неприкосновенныя славы Божия, хваляще Его купно с вами в нескончаемыя веки. Аминь.

##### Молитва четвертая. из той же службы

Преподобнии и богоноснии отцы наши Антоние и Феодосие. К вам мы, грешнии и смиреннии, яко к теплым заступником и скорым помощником и известным предстателем, усердно прибегаем, смиренно просяще вашея помощи и заступления, в бездне зол и бед погружаемии, яже на всяк день и час нам и от человек лукавых приключаются, и от духов злобы поднебесныя, всегда и везде и всякими образы погибели душ и телес наших ищущих, находят на ны. Известны бо есмы несумненно, коль великое к милосердому Богу имате дерзновение: еще бо на земли между странствующими к горнему отечеству пребывающе, велию силу благодати Божией, устами и руками вашими чудодействующей, в себе показасте, яко и огнь с небесе, по подобию Илиину, на показание места, на немже имяше быти основана, на честь и всегдашнее Бога и Божия Матере славословие, великая церковь Печерская, и росу, по образу Гедеонову, на очищение и вечное прославление тогожде святаго места низведосте: такожде вемы, коль многое множество мужей и жен, из разных стран и народов, скорбящих и напаствуемых или различными тяжкими болезнями одержимых, или под бременем насилия и притеснения, неудобь носимым, упадающих и желания своего отчаивающихся, вашими молитвами и заступлением получиша скорое себе облегчение и избавление. Аще убо вся та помоществования, еще в смертном суще странствовании, бедствующим милостивно подавасте, кольми паче днесь, егда уже всемогущей предстасте Троице и большее приясте дерзновение, во еже молити Ю о нашем недостоинстве, и нас, в бедах и печалех сущих, утешати, в тяжких нуждах и напастех по нас ратовати, в злоключениих и бедствиих нас заступати и защищати. Сего ради и мы, столь многими враждебными наветами, озлоблениями и коварными злоумышлениями отвсюду угрожаемии и тиснимии, вашему теплому и сильному по Бозе вручаем себе покровительству и защищению, и усердно молим благостыню вашу, сохраните нас неврежденных от всех бед и зол, наипаче же от бесовских козней и хитростей, льстивых подступов и наглых нападений, да не будем им в поругание и посмеятельство, но тако их крепкою вашею помощию от нас отжените, якоже во дни оны от обители отгнасте их, многия пакости иногда деющих. Сицевая же их неполезная укротивше на ны востания и устремления, тако нас утвержденных в вере, надежди и любви и постоянных соделайте, да николиже нами каковое возобладает недоуминие или сумнение в тех, яже святая мати Церковь веровати поучает и исповедати дерзновенно повелевает: надежду нашу на Господа Бога в душах наших весом и мерою правды и милости Божия сице устройте, яко да ниже излишне уповаем обещанная от Бога без труда и подвига восприяти, ниже, зряще великия прегрешения и тяжкая законопреступления, весьма Божия милосердия отчаяваемся. Любовь в сердцах наших сице утвердите и достойну соделайте, да ничтоже земное и скорогибнущее паче Бога, вся сотворшаго и вся в Себе содержащего, ниже помышляем, ниже желаем, ниже предпочитаем. Чувства наша душевная вкупе и телесная в таком благоустроении и боголепной мерности на всяк день и час удерживайте и снабдевайте, да теми никогдаже благаго и человеколюбиваго Бога прогневаем. Разум уцеломудрите, да он паче о Бозе, Его вездеприсутствии и благопромышлении помышляет, неже о временных и ничтоже сущих печется. Развращенную волю нашу выну исправляйте, да николиже хощет, еже хотению Божию сопротивляется, но теми да удовляется и в сих безмятежно и безпечально да пребывает, яже суть Богу угодна и приятна, человеку же спасительна и полезна. Память истрезвляйте, да та непрестанно представляет уму и сия, имиже всемилостиваго прогнева Бога и Его благоутробие раздражи, и оная, яже всякаго человека, кроме всякаго сумнения, по временной сей жизни ожидают: к сим же и отечества вашего не забывайте, но в мирном устроении пребывати ему у престола величества Божия непрестанно ходатайствуйте. Православное воинство, и вся люди, сущия в державе мирных и безпечальных сохраните, и от всякаго, злаго обстояния вскоре избавите. Егда же приспеет наше от временнаго сего жития отшествие и к вечности преселение, сице нам в помощь предстаните и от насилий вражиих свободите, якоже предстасте иногда Еразму монаху, в тяжком смертном бедствии обретавшемуся, и сице сердца наша к истинному покаянию и жалению о грехах подвигнете, якоже и онаго сердце подвигосте, иже в истинном покаянии от здешних к Богу отиде, да и мы в чистем совести нашей свидетельстве, Пресвятей и Неразделимей представше Троице, прославляем Ю купно с вами и всеми святыми в безконечныя веки. Аминь.

##### Молитва пятая. из службы

Преблаженнии, приснославнии, преподобнии отцы, святии первоначальницы Печерстии, Антоние и Феодосие, свыше Богом дарованнии, двоице благодатная, союзом совершенства, любовно к Богу и ближнему соединенная, не точию в жизни сей временной друголюбне трудившиися о пользе душевней иночествующих и в мире благочестно живущих, но и по отшествии своем в жизнь вечную обещавшиися пособствовати всем и молитися ко Господу Богу и Пресвятей Богородице о спасении всех, наипаче грешников, от нихже первый есмь аз. К вам, угодником Божиим и Пресвятыя Богородицы, яко истинным ходатаем спасения притекая, смиренно молюся: предстаните мне в помощь, узами грехов связанному, и помолитеся о мне, купно же, и всех наследников богоугоднаго вашего жития и снаследников Царствия Небеснаго подвигните на многомогущия молитвы: всех бо вас недостойный призывати на заступление дерзаю, желая от всех грехов моих вами свобождение получити. Вси преподобнии отцы Печерстии, богоугодно трудившиися и нетленно в пещерах почивающии, святии иерарси, священноначальницы, священноиноцы, постницы, мученицы, девственницы, чудотворцы, вы есте род избран, царское священие, язык свят, люди обновления, известителие добродетелей из тьмы тленныя сея жизни Призвавшаго вас в чудный свет: вас бо ни земля потаила есть, аще же киих и потаила под спудом почивающих, но верую, яко всех небо прияло есть, и яко славы вашея исповести, тако и имен ваших исчести ми невозможно, множеству бо звездному уподобистеся, разве Сам исчитаяй множество звезд и всем им имена нарицаяй, исповеданный от вас на земли Царь славы, Христос, всех вас, преподобных Своих, по имени написанных на небесех, исчитает и совершенно исповедует пред Отцем Своим Небесным: помозите мне грешному, в сокрушении и смирении сердца моего припадая, молюся вам: свет суще миру и светильницы из-под спуда пещернаго поставлени душами на свещнице небесном, осиявайте мя, омраченнаго наветы вражиими, светом благодати свыше, да в нем ходя не преткну о камень ноги моея. Вы есте сосуди в честь избраннии, исполненнии благодати Божия обильно, молю: сподобите мя грешнаго от исполнения вашего прияти. Вы есте соль земли, аз же есмь земля, будите мне солию, соблюдающе всецело душу и тело мое от согнития греховнаго. Вси вы, преподобнии Печерстии, врачеве благодатнии, исцеляющии всяк недуг и всяку язю в людех, молюся вам, святии: исцелите и моя душевныя и телесныя язвы, да достойно прославляю Бога в души и телеси моем, всех вас во всем благодаря. Вы бысте алчущии и жаждущии правды, ныне же блаженнаго обеда в Царствии Божии достойно насыщаетеся, смиренно колена сердца моего преклоняя, молю вас: подадите и мне, алчущему и жаждущему тояжде благодати, поне от крупиц падающих от трапезы вашея, и насытите душу мою тщу и душу алчущу исполните благ. О всещедрии господие, всех вас добрый Пастырь пасет, и ничтоже вас уже лишит: вашими благоприятными молитвами соделайте, да и мене, аще и недостойнаго, ничтоже лишит благо; можете бо, преподобнии вси, всем вся, о укрепляющем всех вас Иисусе Христе. Будите, угодницы Божии, и мне окаянному вси вся, да с прочими всеми и мене, к вам всеусердно притекающаго, приобрящете. Аще бо много может молитва единаго праведнаго поспешествуемая во благое, кольми паче вас, праведных и преподобных многих, могут молитвы вся у всемилостиваго Бога. Не два или трие во имя Христово собрани есте, и не два совещастеся на земли просити во имя Христово Отца Небеснаго, но велие множество вас, о преподобнии: помолитеся о мне едином от грешных: аз же верую, яко Бог, прославляемый в совете всех вас, преподобных Своих, услышит прошение собранных и совещанных во имя Его. Изгубих окаянный грехопаденьми моими благодать Божию: вы, святии Печерстии, множеством своим поищите, молю, воистинну обрящете. Увы мне! Затворены предо мною недостойным двери милосердия: вы, преподобнии угодницы Божии, вси потолцыте, и отверзутся ради вас мне грешному, яко да и аз к вашему множественному числу, с большею вашею славою, вашими святыми молитвами причтен быти сподоблюся. О достохвальнии, преподобнии отцы Печерстии! Вы есте радование Царя Небеснаго, вы благоприятная жертва Вышняго, вы граждане новаго Иерусалима, вы наследницы Царствия Божия: тако бо вси текосте, яко и желаемое постигнусте. Молю, и моим ногам благое течение в пути заповедей Господних соделайте, и желаемое постигнута грешнаго мене сподобите вашими многомощными ходатайствы: да, вшед в дом царствия вечнаго, возрадуюся и возвеселюся, благодаря всех вас преподобных о таковой любви вашей ко ближнему, и купно с вами восхвалю и возвеличу во хвалении единаго в Троице Пресвятей, от всея твари на небеси и на земли хвалимаго, благословимаго и покланяемаго всемилостиваго Бога, Отца и Сына и Святаго Духа, с Пречистою и Присноблаженною Девою Богородицею, ныне и присно и во веки веков. Аминь.

#### Тропарь преподобным Антонию и Феодосию Печерским, глас 4

Звезды мысленныя, просиявшия на тверди Церковней, иноков Российских основание песньми, людие, почтим, радостныя похвалы сим воздающее: радуйтеся, преблаженнии отцы, Антоние со Феодосием богомудрым, присно молящиися о возследствующих и чтущих память вашу.

#### Ин тропарь, глас 3

Двоицу начальных российских светил почтим, Антония, Богом посланнаго, и Феодосия, Богом дарованнаго: тии бо первии, равноангельным в России житием просиявше от гор Киевских, осветиша отечествия нашего вся концы, и путь к Небеси правый многим показаша, и, первоотцы иноком бывше, лики спасаемых Богови приведоша, и ныне, предстояще в вышних немерцаемому Божества Свету, молятся о душах наших.

#### Кондак, глас 8

Двоицу великих отец и правило иноков я светлое, умныя зари онебесившия Российскую Церковь, кто по достоянию хвалами воспоет? Тии бо Престолу Божию предстоят. Но, яко имущии дерзновение ко Святей Троице, Антоние преблаженне и Феодосие приснопамятне, молитеся о молебная к вам приносящих и любовию песньми вас ублажающих.

#### Ин кондак, глас 2

Твердыя столпы благочестия, недвижимая иноческих законоположений основания и необоримыя стены Российския восхвалим: Антония, возлюбльшаго Бога, и Феодосия, возлюбленнаго Богом: труды бо онех и постническия подвиги прият паче всякаго всеплодия Един во святых прославляемый.

#### Величание

Ублажаем вас, преподобнии отцы Антоние и Феодосие, и чтим святую память вашу, наставницы монахов и собеседницы ангелов.

### 3/16 сентября

Блаженного Иоанна Власатого, Ростовского чудотворца (1580).

#### Молитвы блаженному Иоанну Власатому, Ростовскому чудотворцу

##### Молитва первая. из книги молебных пений

О всесвятый угодниче Христов, Иоанне преблаженне, земный ангеле и небесный человече! Ты от юности твоея мир суетный возненавидел еси, и иго Христово со тщанием нося, заповеди Того совершенне исполнил еси, и по многих трудех твоих к велилепному Божия славы престолу преселился еси. Тому убо предстоя, моли Пресвятую Троицу подати всем мир и здравие, град же наш Ростов и вся грады и страны и вся православныя христианы избави от бед душевных и телесных. И якоже при честней раце твоей непрестанно содеваются чудеса, тако и впредь оными не оставляй нас, яко да всегда ти зовем: радуйся, Иоанне всеблаженне, скорый наш помощниче, и приим от нас приносимая тебе моления, испроси у Христа Бога обрести нам велию милость. Аминь.

##### Молитва вторая. из книги молебных пений

О всеблаженне Иоанне чудотворче, человече Божий и верный рабе Господень! Ты еси праведник, яко финикс процветый, насажденный во дворех Господа своего, присно многоразличная благодатию Божиею чудеса источаяй. Твоим чудотворением град Ростов, в немже трудолюбно житие твое скончал еси, во всех странах хвалится. О всечестная главо, угодниче Божий, Иоанне блаженне, дивный чудотворче, скорый наш помощниче! Тебе прославляем и тебе величаем, яко надежду всех христиан, источник чудес, защитителя верных, болящим врача безмезднаго, вдов и сирот питателя и заступника, целомудрия хранителя и всем сущим в скорбех скораго предстателя и помощника. Услыши нас молящихся тебе и прибегающих под кров твой, яви на нас многую твою милость, и исходатайствуй нам от Всевышняго богоприятными твоими молитвами вся полезная ко спасению душ и телес наших; сохрани град наш Ростов и вся грады и страны христианския и люди живущия в них от всякаго озлобления помощию твоею. Темже верою и любовию твоею святую память чтуще и неотступно твоей пречестней раце предстояще, аще и грешни есмы, со умилением и теплыми слезами воспети тебе дерзаем сицевая: радуйся, яко измлада Всесвятыя Троицы чистое обителище был еси и всеусердно во всей твоей жизни Той поработал еси; радуйся, яко всем с верою приходящим реку чудес твоих изобильно излиял еси; радуйся, христиан всех теплый к Богу молебниче; радуйся, граду нашему Ростову похвало и утверждение, и якоже ныне, тако и при кончине нашей испроси у Христа Бога обрести нам велию милость. Аминь.

#### Тропарь блаженному Иоанну Власатому, Ростовскому чудотворцу, глас 8

Явился еси во граде, яко в пустыни, в смиренномудрии, чистоте и в трудех, и подвизех, и в терпении мнозе, преблаженне отче Иоанне. Взем бо Крест Христов, последова Ему и бе в молитвах и в псалмопении иноязычного речения день и нощь о спасении всего мира христианскаго, и преселился еси Невечернему Свету. Ныне же ко гробу твоему верни приодящии, молящеся Господеви, Богородице и Предтечи, и приемлют исцеления молитвами твоими. Но присно за ны молися, блаженне отче Иоанне, спастися душам нашим.

#### Ин тропарь, глас 4

Явился еси во граде, яко в пустыни, смиренномудрием и чистотою и, взем Крест Христов, последовал Ему в трудех и подвизех и в терпении мнозе, преблаженне отче Иоанне. И ныне моли о нас, совершающих память твою и усердно притекающих к раце мощей твоих, избавитися от бед и душам нашим подати велию милость.

#### Кондак, глас 8

Христовою любовию уязвився, отче Иоанне блаженне, вышния красоты желая, земная же вся презре и ни во чтоже вмени; и на земли ангельское житие препроводи, в вечный покой достиже, идеже глас празднующих, с нимиже молися за ны и душам нашим прощение и телесем исцеление даруй.

#### Ин кондак, глас 2

Христовою любовию уязвився, отче Иоанне блаженне, вышния красоты желая, земная же вся презре и ни во чтоже вмени, и на земли ангельское житие имея, преселился еси в вечный покой, идеже, предстоя Христу Богу, моли спастися нам и всему христианскому роду, яко да зовем ти: радуйся, преблаженне отче Иоанне.

#### Величание

Ублажаем тя, святый праведный Иоанне, и чтим святую память твою, ты бо молиши за нас Христа Бога нашего.

### 4/17 сентября

Обретение мощей святителя Иоасафа, епископа Белгородского, чудотворца (1911).

Второе обретение мощей святителя Митрофана, епископа Воронежского (1989).

Иконы Божией Матери, именуемой «Неопалимая Купина» (1680).

#### Молитвы святителю Иоасафу, епископу Белгородскому

##### Молитва первая. из акафиста

О святителю Христов, Иоасафе, чудотворче Белоградский! Веруем грешнии и недостойнии, яко очи Господни на праведных и уши Его на молитву их, и того ради к молитвам твоим прибегаем и ходатайства твоего за нас просим, по глаголу апостольскому уповающе, яко любы твоя николиже отпадает. Во гресех и болезнех наших льну курящемуся и трости сокрушенней уподобихомся, и, аще живем, милостию Бога живем и за молитвы праведник Его. Преклони убо и ты, отче праведне, сердце твое к молению нашему, и предстательством твоим даждь роду христианскому от Господа мир и благословение, Православие укрепи, нападения же лукавнующих и беззаконных на Церковь Божию отжени. Умоли Отца Небеснаго избавитися нам от нашествия вражескаго, от междоусобий же и смятений народных, от губительных поветрий и смертоносныя язвы, от глада, огня, потопа и иных бед и обстояний. Испроси у Христа Бога душам нашим крепость и телесем нашим потребное здравие, болезнем же исцеление: хромым – хождение, слепым – прозрение, разслабленным – утверждение, печальным – утешение и от всех скорбей избавление.

Отпадшия же лозы Христовы ветви паки тою соедини, еяже и сам причастник быти сподобился еси, да тако прославится тобою Пречестное и Великолепое имя Бога нашего, Отца и Сына и Святаго Духа, ныне и присно и во веки веков. Аминь.

##### Молитва вторая, глаголемая пред честными мощами святителя

О великий угодниче Божий и преславный чудотворче, святителю Иоасафе! От дальних и ближних градов и весей сошедшеся, во еже на месте подвигов твоих помолитися и многоцелебныя мощи твоя облобызати, из глубины сердца взываем тебе: жезлом благости, якоже пастырь добрый, упаси заблуждшия овцы стада Христова, во дворы Господни сия всели, огради нас от соблазна, ересей и расколов, научи во странствии сущих горняя мудрствовати; разсеянный ум наш просвети и на путь истины направи, охладевшее сердце согрей любовию ко ближнему и ревностию к исполнению велений Божиих, грехом и нерадением ослабленную волю нашу оживотвори благодатию Духа Всесвятаго; да твоему пастырскому гласу последующе, сохраним в чистоте и правде души наша, и тако, Богу помогающу, Небеснаго Царствия достигнем, идеже купно с тобою прославим Пречестное и Великолепое имя Отца и Сына и Духа Святаго во веки веков. Аминь.

##### Молитва третья. благодарственная

О великий святителю наш и чудотворче предивный Иоасафе, скорый помошниче к тебе припадающим!

Милостивно призри на нас недостойных, со слезами умиления зде молящихся и благодарение тебе по силе приносящих. Благодарим тя, угодниче Христов, яко услышал еси моления нас недостойных и просимая нам изобильно даровал еси. Вемы и усты исповедуем, яко воистину Христови теплый о нас еси молитвенник и, по данней ти благодати и дару, во спасение всем нам потребная даруеши: болящия исцеляеши, страждущия утешаеши, мир и отраду скорбным сердцам изливаеши, плачущия радоватися твориши, печальныя ликовати содеваеши, родителем чада воздравляеши, супругам подружия от одра смертнаго возставляеши, враждующия умиротворяеши, завистливыя твориши милостивы, и всякия неправды караеши, якоже и в житии твоем правды и милосердия мужественный ревнитель был еси. Благодарим тя, святителю, за великая твоя и нам явленная благодеяния, и смиренно молимся тебе мы, недостойнии: предстательствуй за нас у престола Христова и помози нам память присную твоих благодеяний и щедрот на нас излиянных хранити, да во смирении сердца прочее совершим житие, и Небесное да наследуем селение Божественное, молитвами твоими, во веки веков. Аминь.

##### Молитва четвертая. о недугующих и страждущих

О великий угодниче Христов, святителю отче наш Иоасафе, скорый помощниче и дивный чудотворче! Призри милостивно на ны недугующия. Вемы, угодниче Христов, вемы, и усты и сердцем исповедуем, яко по делом нашим беды постигоша нас. С разбойником благоразумным исповедуем Господеви, яко достойная по делом нашим восприемлем и злая сия якоже раби неключимии терпим. Сими бо временными мученьми Господь Милосердый сокрушает гордыню и жестоковыйное сердце наше, да вечныя избежим казни, грешником уготованныя: сеяхом бо семена жития своевольнаго, и жнем терния скорбей. Обаче, немощни суще, но в покаяние теплое пришедше, о сем молитися дерзаем, да гнев Господень на милость к нам приложится, и тебе, святителю Божий и чудотворче, усердно просим: пролий теплую молитву твою ко Христу Господу нашему, Емуже днесь предстоиши и молишися о почитающих тя с любовию и смиренным на твое предстательство упованием. Се бо в житии твоем, святителю Христов, ни единаго же скорбяща и милости твоея просяща, грехи же своя исповедающа, николиже презрел еси. Умоли Праведнаго Судию, да преложит гнев правды Своея на милование наше. Благодатию Его тебе данною, святителю милосердый, уврачуй наша немощи, болезней лютых течения устави, смерти отити повели, и на покаяние силу нам даруй. Старость поддержи, младенцы воспитай, юность уцеломудри, супружества в чистоте и смирении утверди, нам же всем послушание трудолюбное и мирное жительство молитвою твоею даруй, да терпением течем на предлежащий нам подвиг жития сего временнаго, взирающе на Начальника веры и Совершителя Господа Иисуса, Емуже слава во веки веков. Аминь.

##### Молитва пятая. в день прославления святителя

В великий и празднственный день сей, день твоего на земли прославления, святителю отче наш Иоасафе, земли нашея славо и радование великое, приими сия смиренная и теплая моления наша. Днесь зрим исполнившийся глагол Господень: прославляющия Мя прославлю. Се бо во дни земнаго жития твоего ничесоже искал еси, точию еже волю Божию исполняти и чада паствы твоея управити во спасение, и того ради многия труды, скорби, болезни и путешествия подял еси. По скончании же твоем прослави тя милосердый Господь, телеси твоему нетление и силы целебныя даровавый, тем же токи исцелений молящимся источил еси, и призывающим тя недугующим и скорбящим многажды являлся еси, утешение и цельбу скорую тем подавая. Сего ради, якоже избранника Божественныя благодати тя ведущи, Церковь Христова днесь прославити тя, якоже новаго чудотворца земли нашея сподобися. Благослови убо и помилуй, архиерею истиннаго Бога, страну нашу Российскую, воинам мужество непоколебимое даруй, и вся люди безпечальны сохрани. Изжени всякую крамолу и крамольных человек лукавая разруши советования, паче же тех самых в покаяние приведи. Пастырем и архиереем подаждь премудрость, чистоту и праведное житие, якоже и сам сими украшался еси. Младенцем воспитание благое даждь, юныя научи, болящим и скорбящим здравие испроси. Сущим во трудех терпение и упование посли, богатым смиренномудрие и ко ближним милосердие даруй. Нам же всем радость о Господе присную подаждь, да вси благодарне тя ублажаем, глаголюще тако: величаем тя, святителю отче Иоасафе, и чтим святую память твою, ты бо молиши за нас Христа Бога нашего.

#### Тропарь святителю Иоасафу, епископу Белгородскому, глас 3

Святителю, Христу Богу возлюбленне, правило веры и образ милосердия людем был еси, бдением же, постом и молитвою, яко светильник пресветлый, просиял еси и прославлен от Бога явился еси: телом убо в нетлении почивая, духом же Престолу Божию предстоя, чудеса преславно источаеши. Моли Христа Бога, да утвердит нас в Православии и благочестии и спасет души наша.

#### Ин тропарь, глас 2

Молитвенниче издетска преизрядный, богоизбранный святителю Христов Иоасафе, правило веры и образ милосердия благочестным житием всем являеши и с верою к тебе притекающим обильно исцеления источаеши. Моли Христа Бога, да утвердит правоверие, мир и благочестие и спасет души наша.

#### Кондак, глас 8

Многоразличныя подвиги жития твоего кто исповесть? Многообразныя милости Божия, тобою явленныя, кто исчислит? Дерзновение же твое у Пречистыя Богородицы и Всещедраго Бога добре ведуще, во умилении сердечнем зовем ти: не лиши и нас твоея помощи и заступления, святителю Христов и чудотворче Иоасафе.

#### Величание

Величаем тя, святителю отче Иоасафе, и чтим святую память твою, ты бо молиши за нас Христа Бога нашего.


Святителю Иоасафу, епископу Белгородскому, молятся о помощи в строительных работах.

#### Молитвы святителю Митрофану, епископу Воронежскому

##### Молитва первая. из службы с акафистом

О всехвальный святителю Христов и чудотворче Митрофане! Приими сие малое моление от нас грешных, к тебе прибегающих, и теплым твоим предстательством умоли Господа и Бога нашего, Иисуса Христа, яко да призрев на ны милостивно, подаст нам согрешений наших вольных и невольных прощение, и, по велицей Своей милости, избавит нас от бед, печалей, скорби и болезней душевных и телесных, обдержащих нас: да подаст земли плодоносие и вся на пользу настоящаго жития нашего потребная; да дарует нам скончати житие сие привременное в покаянии, и да сподобит нас, грешных и недостойных, Небеснаго Царствия Своего, во еже со всеми святыми славити Его безконечное милосердие, со Безначальным Его Отцем и Святым и Животворящим Его Духом, во веки веков. Аминь.

##### Молитва вторая. из службы с акафистом

Святителю отче Митрофане, нетлением честных мощей твоих и многими благодеяньми, чудесно содеянными и содеваемыми тобою с верою к тебе притекающим, уверившеся, яко имаши велию благодать у Господа Бога нашего, да ниспослет всем, чтущим святую память твою и усердно к тебе прибегающим, богатыя милости Своя: да утвердит во святей Своей Православней Церкви живый дух правыя веры и благочестия, дух ведения и любве, дух мира и радости о Дусе Святе, да вси члены ея, чисты от мирских искушений и плотских похотей и злаго действия злых духов, духом и истиною покланяются Ему и усердно пекутся о соблюдении заповедей Его ко спасению душ своих. Пастырем ея да даст святую ревность попечения о спасении людей, им вверенных, да неверующих просветят, неведущих наставят, сомневающихся вразумят и удостоверят, отпадших от Православныя Церкве обратят в святыя недра ея, верующих соблюдут в вере, грешных подвигнут к покаянию, кающихся утешат и укрепят в исправлении жизни, раскаявшихся и исправившихся утвердят в святости жизни: и тако всех введут указанным от Него путем в уготованное Вечное Царство святых Его. Избранным для управления и суда да ниспослет усердие, прозорливость, мудрость и верность, да управляют и судят к спокойствию и радости всех; всем же людем да дарует мир, тишину, безмятежие, усердие в исполнении заповедей Его, установлений святыя Церкве и закона гражданскаго, и изобилие в потребном для жизни сея; и да избавит грады и веси от глада, труса, потопа, огня, меча, нашествия иноплеменных, междоусобныя брани, смертоносны я язвы и от всякаго зла. Ей, святителю Божий, да устроиши молитвами твоими вся благая душам и телесем нашим: да и мы прославим в душах и телесех наших Господа и Бога нашего Иисуса Христа, Емуже со Отцем и Святым Духом слава и держава во веки веков. Аминь.

#### Молитва общая святителям Христовым Митрофану и Тихону, Воронежским чудотворцам. из службы

О велицыи угодницы Божии, крепцы и наши заступницы и молитвенницы, всехвальнии святителие Христови и чудотворцы Митрофане и Тихоне! Услышите нас, к вам припадающих и с верою вас призывающих. Поминайте нас у Престола Вседержителя и молитеся о нас непрестанно ко Христу, Богу нашему, дадеся бо вам благодать молитися за ны. Умолите предстательством вашим Всемилостиваго Бога нашего, да подаст Он Церкви Святей мир, пастырем ея – силу и ревность подвизатися о спасении людей и всем нам – дар, коемуждо потребен: веру истинную, надежду твердую и любовь неоскудевающую, да сохранит нас от глада, губительства, труса, потопа, огня, меча, нашествия иноплеменных, междоусобныя брани, смертоносныя язвы, внезапныя смерти и от всякаго зла; юным и младенцем да дарует благое в вере возрастание, старым и немощным – утешение и подкрепление, болящим – исцеление, сиротам и вдовицам – милость и заступление, заблуждшим – исправление, бедствующим – благовременную помощь. Не посрамите нас во уповании нашем, споспешествуйте, яко отцы чадолюбивии, и нам понести иго Христово во благодушии и терпении, и всех управите в мире и покаянии непостыдно скончати живот свой и Царствия Небеснаго сподобитися, и деже вы ныне водворяетеся со Ангелы и всеми святыми, прославляюще Бога, в Троице славимаго, Отца и Сына и Святаго Духа. Аминь.

#### Тропарь святителю Митрофану, епископу Воронежскому, глас 4

Правило веры и образ кротости словом и житием пастве твоей, отче смиренномудре Митрофане, был еси. Темже и во светлостех святых солнца светлейши возсил еси, венцем нетления и славы украшаемь, моли Христа Бога стране нашей и граду твоему в мире спастися.

#### Кондак, глас 8

Воздержанием тело духу поработив, душу же равноангельну сотворив, святительскою одеялся еси одеждою, яко венец священства, и ныне, всех Владыце предстоя, моли, всеблаженне Митрофане, умирити и спасти души наша.

#### Величание

Величаем тя, святителю отче Митрофане, и чтим святую память твою, ты бо молиши за нас Христа Бога нашего.


Святителю Митрофану Воронежскому молятся о помощи в заботе о должности или другом каком занятии для взрослых детей.

#### Молитвы ко Пресвятой Богородице пред Ее иконою «Неопалимая Купина»

##### Молитва первая, чтомая в Новгородском Юрьеве монастыре

Царице Небесная, Владычице наша, Госпоже вселенныя, Пресвятая Богородице, нескверная, неблазная, нетленная, пречистая, чистая Приснодево, Марие Богоневесто, Мати Творца твари, Господа славы и Владыки всяческих!

Тобою Царь царствующих и Господь господствующих прииде и на земли нам явися. Ты убо Божие милосердие воплощенное. Ты Мати Света и Живота сущи, якоже некогда во чреве Твоем носила еси Его и на обятиих Твоих имела еси Младенца Слово Превечное, Бога, тако и всегда Того с Собою имаши.

Сего ради мы по Бозе к Тебе прибегаем, яко к нерушимей стене и предстательству: призри благосердием, Всепетая Богородице, на лютое озлобление наше, и исцели душ и телес наших болезни, отжени от нас всякаго врага и супостата, избави от глада, мора, от язвы, от вод многих и воздухов тлетворных, и от смерти внезапныя; и якоже три отроки в пещи вавилонстей, сохрани и соблюди нас, да якоже древле людем Божиим, тако будут вся благая нам чтущим Тя; врази же и вси ненавидящии нас да постыдятся и посрамятся, и уразумеют вси, яко с Тобою Господь, о Владычице, и Тобою с нами Бог.

Во дни осени нас сению благодати Твоея, во тьме же нощней просвети светом свыше, всем полезная устрояющи; преложи горесть нашу во сладость и слезы утри согрешивших и бедствующих раб Твоих, исполняющи коегождо прошения вся во благо; вся бо можеши, елика хощеши Ты, Мати Слова и Живота.

Тебе Отец венча Дщерь, Сын Матерь Деву, Дух Святый Невесту, да царствуеши яко Царица, предстоящи одесную Святыя Троицы, и милуеши нас якоже хощеши, ныне и присно и во веки веков. Аминь.

##### Молитва вторая. из акафиста

О Пресвятая и Преблагословенная Мати Сладчайшаго Господа нашего Иисуса Христа! Припадаем и покланяемся Тебе пред святою и пречестною иконою Твоею, еюже дивная и преславная чудеса содеваеши, от огненнаго запаления и молниеноснаго грома жилища наша спасаеши, недужныя исцеляеши и всяко благое прошение наше во благо исполняеши. Смиренно молим Тя, всесильная рода нашего Заступнице: сподоби ны, немощныя и грешныя, Твоего Матерняго заступления и благопопечения. Спаси и сохрани, Владычице, под кровом милости Твоея Церковь Святую, обитель сию (или: град сей, или: весь сию), всю страну нашу православную и вся ны, припадающия к Тебе с верою и любовию и со умиленными слезами Твоего заступления просящия. Ей, Госпоже Всемилостивая! Умилосердися на нас, обуреваемых грехи многими и не имущих дерзновения ко Христу Господу просити Его о помиловании и прощении: Тебе убо предлагаем к Нему на умоление, Матерь Его сущую. Простри, о Всеблагая, к Нему богоприимнеи руце Твои и предстательствуй за нас пред Его благостию, просящи нам прощения прегрешений наших, благочестнаго мирнаго жития, благия христианския кончины и добраго ответа на страшнем суде Его. В час же грознаго посещения Божия, аще огнем возгорятся домове наши, аще ли молниеносным громом устрашаеми будем, яви нам милостивое Твое заступление и державное вспоможение да спасаеми всесильными Твоими ко Господу молитвами, временнаго наказания Божия зде избегнем, вечное же блаженство райское тамо унаследуем и со всеми святыми воспоем пречестное и великолепое имя покланяемыя Троицы, Отца и Сына и Святаго Духа, и Твое велие к нам милосердие, во веки веков. Аминь.

##### Молитва третья. из акафиста

О Пресвятая Дево, Мати Господа Вышняго, Заступнице и Покрове всех, к Тебе прибегающих! Призри с высоты святыя Своея на мя грешнаго, припадающаго ко пречистому и чудотворному образу Твоему, услыши мою теплую молитву и принеси ю пред возлюбленнаго Сына Твоего, Господа нашего Иисуса Христа; умоли Его, да озарит мрачную мою душу светом Божественныя благодати Своея, да избавит мя от всякия нужды, скорби и болезни, да ниспослет мне тихое и мирное житие, здравие телесное и душевное, да умирит страждущее сердце мое и исцелит раны его, да наставит мя на добрая дела, очистит ум мой от помышлений суетных, наставит мя ко исполнению заповедей Своих, избавит от вечныя муки и не лишит Своего Небеснаго Царствия. О Пресвятая Богородице, Ты, всех скорбящих Радосте, услыши и мя скорбнаго. Ты, именуемая Утоление печали, утоли и мою печаль. Ты, Купино неопалимая, сохрани мир и всех нас от вредоносных, огненных стрел врага. Ты, Взыскание погибших, не попусти и мне погибнути в бездне грехов моих. На Тя по Бозе вся моя надежда и упование! Буди мне в жизни временней Заступница и о жизни вечней пред возлюбленным Сыном Твоим, Господем нашим Иисусом Христом, Ходатаица.

Научи мя служити Ему с верою и любовию и благоговейно чтити Тебе, Пресвятая Мати Божия, Преблагословенная Марие! Твоим святым молитвам вручаю себе до скончания дней моих. Аминь.

#### Тропарь Божией Матери ради иконы Ее «Неопалимая Купина», глас 4

Иже во огни купины неопалимыя, древле Моисеем виденныя, тайну воплощения Своего от неискусобрачныя Девы Марии Прообразовавый, Той и ныне, яко чудес Творец и всея твари Создатель, икону Ея святую чудесы многими прослави, даровав ю верным во исцеление недугов и в защищение от огненнаго запаления. Сего ради вопием Преблагословенней: надеждо христиан, от лютых бед, огня и грома избави на Тя уповающия и спаси души наша, яко милосерда.

#### Ин тропарь, глас 4

Иже в купине, огнем горящей и несгораемей, показавый Моисеови пречистую Твою Матерь, Христе Боже, Огнь Божества неопальне во чреве приимшую и нетленну по Рождестве пребывшую, Тоя молитвами от пламене страстей избави нас и от огненных запалений град Твой сохрани, яко Многомилостив.

#### Кондак, глас 8

Предочистим чувствия душ и телес наших, да видим таинство Божественное, образно явленное древле великому во пророцех Моисею купиною, горевшею огнем и не сгаравшею, в нейже Твоего безсеменнаго Рождества, Богородице, предвозвещение исповедуем и, благоговейно покланяющеся Тебе и рождшемуся от Тебе Спасу нашему, со страхом вопием: радуйся, Владычице, покрове и прибежище, и спасение душ наших.

#### Величание

Величаем Тя, Пресвятая Дево, Богоизбранная Отроковице, и чтим образ Твой святый, имже точиши исцеления всем, с верою притекающим.

По народному верованию, эта икона избавляет дома почитающих ее от пожара и от поражения молнией.

Пред иконой Пресвятой Богородицы «Неопалимая Купина» молятся об избавлении от пожара и поражения молнией, от лютых бед, об исцелении недугов.

### 5/18 сентября

Преподобномученика Афанасия Брестского (1648).

Убиение благоверного князя Глеба, во Святом Крещении Давида (1015).

#### Молитвы преподобномученику Афанасию Брестскому

##### Молитва первая, чтомая в Леснинском монастыре Холмской епархии

О предивный страстотерпче и изрядный угодниче Христов, отче наш Афанасие!

Со умилением ныне преклоняем колена сердца нашего и взываем ти: принеси молитву нашу к Милостивому и Всесильному Богу и испроси нам у благости Его вся яже на пользу душам и телесем нашим: веру праву, надежду несумненну, любовь нелицемерну, во искушениих мужество, в злостраданиих терпение, в благочестии преспеяние, да не во зло обратим дары Всеблагаго Бога, но во славу имене Его святаго и в прославление твоего о нас ходатайства.

Церковь же святую от расколов и ересей сохрани, верныя укрепи, заблуждшия на путь правыя веры обрати: отечество твое сохрани от враг ненаветно и споборай оружию крестоноснаго воинства.

Испроси, угодниче Христов, у Царя царствующих и Господа господствующих благодать и силу и благословение небесное правителем государства нашего и подаждь государству нашему тишину и благоустроение.

Не забудь, чудотворче святый, и святую обитель сию: сохрани и соблюди ю молитвами твоими от всякаго зла. Ей, святче Божий, помяни и всех притекающих ко священней раце твоей, и сподоби их кончину благую улучити и Царствие Небесное унаследити, да прославим дивнаго во святых Своих Бога, покланяемаго в Триех Ипостасех, Емуже подобает всякая слава, честь и держава во веки веков. Аминь.

##### Молитва вторая. из службы

О великий угодниче Христов, святый преподобномучениче Афанасие! К тебе мы, грешнии и смиреннии, яко к теплому нашему заступнику и скорому помощнику, молитвенно прибегаем и из глубины сердца взываем: призри на ны скоро и умоли Человеколюбца Бога, да не осудит нас, грешных, по беззакониям нашим, но да сотворит с нами по великой Своей милости. Охрани нас своим заступлением от облежащаго ны суемудрия и неправоверия и яко пастырь добрый упаси заблуждшия овцы стада Христова и во дворы Господни сия всели. Огради нас от соблазнов, ересей и расколов и настави твердо в вере Православней подвизатися. Потщися, скорый о нас предстателю, благоприятным твоим ходатайством умоли Господа, да низпослет нам тихое и богоугодное житие, уврачует Своею благодатию наша болезни, душевныя и телесныя, согреет наша сердца любовию друг ко другу и сотворит ны братолюбны и единомысленны. Испроси такожде у Господа и всего потребнаго для жития нашего телеснаго: земли плодородие, благорастворение воздухов и мирное устроение. Страну нашу, веси и грады охрани молитвами твоими от огня, потопа, труса, вражескаго нашествия и внутренних нестроений. Утверди в нас память смертную, да и мы, в истиннем покаянии и чистем сведении совести нашея представше ко Господу, сподобимся деснаго стояния и со всеми святыми воспоем славу Отцу и Сыну и Святому Духу во веки веков. Аминь.

#### Тропарь преподобномученику Афанасию Брестскому, глас 2

Блажен еси, отче наш Афанасие, яко верно пожил еси, стоя бодренно за святую Православную веру, со умилением присно поя неседальное Пречистей, заповедуя никомуже нарушати Православныя веры святыя, пострадав за свидетельство истины даже до смерти. Мы же, чтуще святыню твою, со дерзновением взываем ти: отче наш, преподобномучениче Афанасие, похвало и украшение наше.

#### Кондак, глас 4

Монашескаго жития украшение и мучеников красоту явил себе житием твоим, Афанасие, и, яко солнце пресветлое, людем православным возсиял еси. Темже и Христос даром чудес обогати тя, да чтуще пресветлую память твою, зовем ти: поминай стадо твое молитвами твоими, преподобне.

#### Ин кондак, глас 2

Яко постника благочестна и искусна, и страдальца произволением честна, и пустыни жителя сообразна, в песнех достойно хвалим Афанасия приснохвальнаго, той бо змия попрал есть.

#### Величание

Ублажаем тя, преподобномучениче Афанасие, и чтим святую память твою, наставниче монахов и собеседниче Ангелов.


Преподобномученику Афанасию Брестскому молятся о защите от нашествия иноверных.

#### Молитвы благоверным князьям Борису и Глебу, во Святом Крещении Роману и Давиду

##### Молитва первая. из акафиста

Возвеличим чудотворцы и мученики, звезды незаходимыя, сыны великаго князя Владимира, блаженнии Романе и Давиде, иже на земли ангелы и на небеси человеки Божии, кровию бо вашею всю землю Российскую освятисте. О, двоице священная, братия прекрасная, доблии страстотерпцы Борисе и Глебе, от юности Христу верою, чистотою и любовию послужившии, и кровьми своими, яко багряницею, украсившиися, и ныне со Христом царствующии! Не забудите и нас, сущих на земли, но, яко теплии заступницы, вашим сильным ходатайством пред Христом Богом сохраните юных во святей вере и чистоте неврежденными от всякаго прилога неверия и нечистоты, оградите всех нас от всякия скорби, озлоблений и напрасныя смерти, укротите всякую вражду и злобу, действом диавола воздвигаемую от ближних и чуждих. Молим вас, христолюбивии страстотерпцы, испросите у Великодаровитаго Владыки всем нам оставление прегрешений наших, единомыслие и здравие, избавление от нашествия иноплеменных, междоусобныя брани, язвы и глада. Снабдевайте своим заступлением страну нашу и всех, чтущих святую память вашу, во веки веков. Аминь.

##### Молитва вторая. из службы благоверным князьям

О двоице священная, братие прекрасная, доблии страстотерпцы Борисе и Глебе, от юности Христу верою, чистотою и любовию послужившии, и кровьми своими, яко багряницею, украсившиися, и ныне со Христом царствующии! Не забудите и нас, сущих на земли, но, яко теплии заступницы, вашим сильным ходатайством пред Христом Богом сохраните юных убо во святей вере и чистоте неврежденых от всякаго прилога неверия и нечистоты, оградите всех нас от всякия скорби, озлоблений и напрасныя смерти, укротите же всякую вражду и злобу, действом диавола воздвизаемую от ближних и чуждих. Молим вас, христолюбивии страстотерпцы, испросите у Великодаровитаго Владыки всем нам оставление прегрешений наших, единомыслие и здравие, избавление от нашествия иноплеменных, междоусобныя брани, язвы и глада. Снабдевайте заступлением страну нашу и всех, чтущих святую память вашу, во веки веков. Аминь.

##### Молитва третья

Нет умения и сил прославить вас, святые братья! Вы небесные люди и земные ангелы, столпы и утверждение земли нашей. Помогите своему отечеству, вознесите молитву о всей земле русской, о блаженное вместилище, приявшее ваши телеса честныя, как многоценное сокровище, блаженная церковь, в которой стоят ваши святые раки! И не только нашему племени дано было Богом спасение, но и всей земле. От всех стран туда приходят и безмездно получают исцеление. О, блаженные страстотерпцы Христовы, не забывайте отечества, где пожили вы телесно, не оставляйте его посещением, и в молитвах всегда молитесь о нас, чтобы не постигло нас зло и чтобы не коснулась болезнь телес ваших рабов. Ибо вам дана благодать молиться за нас. К вам прибегаем, умоляем вас, припадая к вам со слезами. Но надеясь на вашу молитву, возопим ко Спасу: Господи, поступи с нами милосердно, помилуй нас, ущедри, заступи молитвами пречистых Твоих страстотерпцев, не предай нас в поношение, но излей милость Твою на овец пажити Твоей, ибо Ты – Бог наш, Тебе славу возсылаем, Отцу и Сыну и Святому Духу. Аминь.

##### Молитва четвертая. из акафиста

Святии страстотерпцы, боголюбивая двоице, благовернии князи Борисе и Глебе, измлада всею душею Христа возлюбившии, целомудрие, кротость, смирение и прочия добродетели стяжали есте и, яко агнцы незлобивии, от брата своего неправедное убиение претерпели есте, чистыя своя души в благоприятную жертву Богу принесосте и от Него венцы нетленныя приясте, припадающе к честному образу вашему, молим вас в Дусе сокрушенне и смиренне: вознесите своя усердныя молитвы ко Всемилостивому Спасу нашему, да подаст нам, чтущим святую память вашу, великия Своя и богатыя милости. Церковь Свою Святую да соблюдет от ересей и расколов, в чадех ея да оживет дух правыя веры и любве, дух ведения и благочестия, да дарует всем нам вся, яже к жизни временней и вечней потребная. Ей, святии страстотерпцы, ускорите на помощь к нам, якоже сроднику вашему благоверному князю Александру Невскому и избавите страну нашу от враг видимых и невидимых, от глада, огня, смертоносныя язвы, от всяких бед и напастей; разгоните облежащий ны мрак неверия и развращения, да мирно и благочестно поживем в веце сем и сподобимся христанския кончины и добраго ответа на Страшнем Суде Христа Бога, Емуже подобает честь и поклонение со Безначальным Его Отцем и Пресвятым Животворящим Его Духом, ныне и присно и во веки веков. Аминь.

#### Тропарь, глас 4

Мучиниче Господень, прославляемь веры твоея ради, княже Глебе, труждающимся быстрый помощник и немощным надежда еси, ты бо недуги врачуеши притекающим к тебе с верою. Темже и мы верою молимся: от бед избави нас, чтущих любовию память твою.

#### Кондак, глас 2

Днесь земля ублажается, напившися крови твоея, и храм освящается, приим тело твое, великомучениче княже Глебе. Желанием болезни твоея за греси предлагаема и удесы благоухания освящающи, подающи всему миру велию милость.

#### Величание

Величаем тя, страстотерпче святый Глебе, и чтим честная страдания твоя, яже за Христа претерпел еси.


Благоверным князьям, страстотерпцам Борису и Глебу, во Святом Крещении Роману и Давиду молятся во время бедствия и нашествия врагов, об избавлении от междоусобной брани, о покровительстве посевам и о плодородии, об исцелении болезней, в том числе и болезней ног, о умиротворении враждующих и умягчении злых сердец.

### 6/19 сентября

Воспоминание чуда Архистратига Михаила, бывшего в Хонех (Колоссах) (IV).

#### Молитвы Архистратигу Божиему Михаилу

##### Молитва первая. из службы с акафистом

Святый и великий архангеле Божий Михаиле, неисповедимыя и пресущественныя Троицы первый во ангелех предстоятелю, рода же человеческаго приставниче и хранителю, сокрушивый с воинствы своими главу прегордаго денницы на небеси и посрамляяй выну злобу и коварства его на земли! К тебе прибегаем с верою и тебе молимся с любовию, буди щит несокрушим и забрало твердо святей Церкви и православному отечествию нашему, ограждая их молниеносным мечом твоим от всех враг видимых и невидимых. Буди ангел-хранитель, премудр советодатель и споспешник всем православным Христианом, износя им от престола Царя царствующих просвещение и силу, радость, мир и утешение. Буди вождь и соратай непобедим христолюбивому воинству нашему, венчая его славою и победами над супостаты, да познают вси противляющиися нам, яко с нами Бог и святии ангели Его. Не остави же, о архангеле Божий, помощию и заступлением твоим и нас, прославляющих днесь святое имя твое: се бо аще и многогрешни есмы, обаче не хощем в беззакониих наших погибнути, но еже обратитися ко Господу и оживленным быти от Него на дела благая. Озари ум наш светом Божиим, иже выну сияет на молниевидном челе твоем, да возможем разумети, что есть воля Божия о нас благая и совершенная, и ведети вся, яже подобает нам творити и яже презирати и оставляти. Укрепи благодатию Господнею слабую волю и немощное произволение наше, да, утвердившеся в законе Господнем, престанем прочее влаятися земными помыслы и похотеньми плоти, увлекающеся, по подобию несмысленных детей, скорогибнущими красотами мира сего, яко ради тленнаго и земнаго безумне забывати вечная и небесная. Над всеми же сими испроси нам свыше дух истиннаго покаяния, нелицемерную печаль по Бозе и сокрушение о гресех наших, да остающее нам число дней временнаго живота нашего иждивем не во угождении чувств и работе страстем нашим, но во изглаждении зол, содеянных нами, слезами веры и сокрушения сердечнаго, подвигами чистоты и святыми делами милосердия. Егда же приблизится час скончания нашего и свобождения от уз бреннаго сего телесе, не остави нас, архангеле Божий, беззащитных противу духов злобы поднебесных, обыкших преграждати души человечестей восход в горняя, да, охраняеми тобою, безпреткновенно достигнем оных преславных селений райских, идеже несть печаль, ни воздыхание, но жизнь безконечная, и сподобльшеся узрети пресветлое лице Всеблагаго Господа и Владыки нашего, падше со слезами у ногу Его, в радости и умилении воскликнем: слава Тебе, дражайший Искупителю наш, Иже за премногую любовь Твою к нам недостойным благоволил еси послати ангелы Твоя в служение спасению нашему. Аминь.

##### Молитва вторая. из службы

О святый Михаиле Архангеле, светлообразный и грозный Небеснаго Царя воеводо! Прежде Страшнаго Суда ослаби ми покаятися от грехов моих, от сети ловящих избави душу мою и приведи ю к сотворшему ю Богу, седящему на херувимех, и молися о ней прилежно, да твоим ходатайством послет ю в место покойное. О грозный воеводо Небесных Сил, предстателю всех у Престола Владыки Христа, хранителю твердый всем человеком и мудрый оружниче, крепкий воеводо Небеснаго Царя! Помилуй мя, грешнаго, требующаго твоего заступления, сохрани мя от всех видимых и невидимых враг, паче же подкрепи от ужаса смертнаго и от смущения диавольскаго и сподоби мя непостыдно предстати Создателю нашему в час страшнаго и праведнаго Суда Его. О всесвятый великий Михаиле Архистратиже! Не презри мене, грешнаго, молящагося тебе о помощи и заступлении твоем, в веце сем и в будущем, но сподоби мя тамо купно с тобою славити Отца и Сына и Святаго Духа во веки веков. Аминь.

##### Молитва третья

Молитва сия древняя, написана на паперти Чудова монастыря в Кремле – в церкви Михаила

Господи Боже Великий Царю, Безначальный!

Посли, Господи, Архангела Твоего Михаила на помощь рабу Твоему (имя) изяти мя от враг моих видимых и невидимых.

О Господень Михаиле Архангеле! Демонов сокрушителю: запрети всем врагам, борющимся со мною, сотвори их, яко овцы и сокруши их, яко прах пред лицем ветра.

О Господень Великий Архангеле Михаиле! Шестокрылатый первый княже, воеводо небесных сил Херувим и Серафим.

О угодный Михаиле Архангеле, буди ми помощник во всех обидах, в скорбях, печалях; в пустынях, на распутиях, на реках и на морях – тихое пристанище. Избави мя, Великий Михаиле Архангеле, от всяких прелестей диавольских, егда услыша мя грешнаго раба своего (имя), молящагося тебе и призывающаго тебя и призывающаго имя твое святое: ускори на помощь мне и услыши молитву мою.

О великий Архангеле Михаиле! Победи вся противящееся мне силою Честнаго и Животворящаго Небеснаго Креста Господня, молитвами Пресвятыя Богородицы и святых апостолов, святаго пророка Божия Илии, святителя Николая Чудотворца, святаго Андреа юродиваго, святых великомучеников Никиты и Евстафия, преподобных отец и святых святителей, мучеников и всех святых Небесных Сил. Аминь.

##### Молитва четвертая. из службы

Святый и великий Архистратиже Божий Михаиле, ниспровергий с небесе диавола и воинство его! К тебе с верою прибегаем и тебе с любовию молимся, буди щит несокрушим и забрало твердо Святей Церкви и православному Отечеству нашему, ограждая их молниеносным мечем твоим от всех враг видимых и невидимых. Буди ангел хранитель, наставник премудр и споспешник предводителем нашим. Буди вождь и соратай непобедим христолюбивому воинству нашему, венчая его славою и победами над супостаты, да познают вси противляющиися нам, яко с нами Бог и святии ангелы Его. Аминь.

##### Молитва пятая

О святый Михаиле Архангеле, помилуй нас, грешных, требующих твоего заступления, сохрани нас, раб Божиих (имена), от всех видимых и невидимых враг, паче же подкрепи от ужаса смертнаго и от смущения диавольскаго, и сподоби нас непостыдно предстати Создателю нашему в час Страшнаго и праведнаго Суда Его. О всесвятый великий Михаиле архистратиже! Не презри нас, грешных, молящихся тебе о помощи и заступлении твоем в веце сем и в будущем, но сподоби нас тамо купно с тобою славити Отца и Сына и Святаго Духа во веки веков. Аминь.

#### Тропарь Архистратигу Михаилу, глас 4

Небесных воинств Архистратиже, молим тя присно мы, недостойнии, да твоими молитвами оградиши нас кровом крил невещественныя твоея славы, сохраняя нас, припадающих прилежно и вопиющих: от бед избави нас, яко чиноначальник Вышних Сил.

#### Кондак, глас 2

Архистратиже Божий, служителю Божественныя славы, Ангелов начальниче и человеков наставниче, полезное нам проси и велию милость, яко безплотных Архистратиг.

#### Величание. из Часослова, изданного Киево-Печерской Лаврой в 1742 году

Величаем тя, святый архангеле Христов Михаиле, и вас, святые ангелы, архангелы, начала, власти, силы, господствия, престоли, херувимы, серафимы, прославляющих Господа.


Архангелу Михаилу молятся об избавлении от скорби, при входе в новый дом и на основании дома, о покровительстве трону и государству, о спасении и сохранении России, а также отходя ко сну.

### 7/20 сентября

Предпразднество Рождества Пресвятой Богородицы.

Преподобномученика Макария Каневского, архимандрита Овручского, Переяславльского (1678). Преподобного Серапиона Псковского, Спасо-Елеазаровского (1480).

#### Тропарь предпразднеству, глас 4

От корене Иессеева и от чресл Давидовых Богоотроковица Мариам раждается днесь нам, радостию бо радуются всяческая и обновляются. Срадуйтеся купно, Небо и земля! восхвалите Ю, отечествия языков! Иоаким веселится, и Анна торжествует, зовущи: неплоды раждает Богородицу и Питательницу Жизни нашея.

#### Кондак, глас 3

Дева днесь и Богородица Мария, чертог безконечный Небеснаго Жениха, раждается от неплодове, Божиим Советом, колесница Слова благоукрашается: на сие бо преднаречеся Божественная Дверь и Мати сущия Жизни.

#### Молитвы преподобномученику Макарию Каневскому, Переяславльскому и Овручскому чудотворцу

##### Молитва первая. из книги молебных пений

О святый и всехвальный, многострадальный и преблаженный, преподобне и богоносне отче Макарие, светильниче всесветлый, Духа Святаго сиянием горяй и светяй, и вся со усердием к тебе притекающия просвещаяй, веры святыя некрадомое сокровище, надежды несумненное богатство, любве неисчерпаемая пучино, чистоты непорочное зерцало, постников труждающихся крепосте, твердых подвигопоклонников украшение, любомудрия сладкопесненный проповедниче, смиренномудрия премудрый учителю, иноков честное наставление, всем правоверным преизящное удобрение, призывающим же тя в бедах и скорбех скорый помощниче и теплый сущим в нуждах предстателю! Услыши мя тебе днесь молящагося и с верою и любовию к многоцелебным и многочудесным мощем твоим припадающаго. Яви на мне окаяннем неизреченное твое милосердие: даждь славу имени Божию и не остави мя грешнаго уповающаго на тя; вем бо, вем, человече Божий, яко много может молитва праведнаго поспешествуема во благое, и кая словесная и разумная тварь не исповесть тя, благолепно, свято и непорочно и праведно посреде рода человеча на земли пожившаго и на небеси прославляемаго. Ты бо, еще во плоти сый, не дал еси сна очима твоима, ни веждома твоима дремания, дондеже немерцающий свет Присносущныя и Неразделимыя Троицы узрел еси. Темже колена твоя изнемогоста от поста, и плоть твоя изменися елеа ради, яко да благоугодная и благоприятная жертва Господеви явишися. О неизглаголанная доброто, бодрости светлый изяснителю, Макарие святе! Возведи ныне очи твои к могущему спасти нас Всесильному Богу, и умоли Его, да отвратит праведный Свой гнев, движимый на ны за беззакония наша, и избавит храм сей, и всякий храм и град, веси и всякия страны, и люди Своя, от глада, губительства, труса, потопа, огня, меча, нашествия иноплеменников и междоусобныя брани, паче же да воздвигнет к деланию заповедей Своих, и да не предаст нас погибнути со беззаконии нашими. Ей, молимся тебе, богоносне отче Макарие, исцели немощи требующих твоея помощи, и буди нам в житии сем многомятежнем стена и забрало, крепость и утверждение, покров и заступление, и даждь нам во вся дни жизни нашея пожити в преподобии и правде и во всяком благочестии и чистоте. Даруй же нам святыми молитвами и яже ко спасению прошения, и исполни во благих желание наше: паче же в разлучении души от тленнаго и смертнаго телесе сего предстани нам в помощь скоро, умоляя за ны нелицеприятнаго, грознаго и страшнаго судию Христа Бога нашего, да избавит нас от воздушных мытарств и вечнаго томления, соединит же нас святому в вышних селению Своему, яко да тамо купно с тобою жительствующе, сподобимся единым сердцем славити и воспевати пречистое и великое имя Отца и Сына и Святаго Духа в безконечныя веки веков. Аминь.

##### Молитва вторая. из книги молебных пений

Боже, едине в милости богатый и щедрот неисчерпаемая пучино! Пред Твоим величеством согрешихом, беззаконновахом, нечествовахом, вослед мысли нашея лукавыя ходихом: о Твоих заповедех спасительных небрегше, возлюбленному Твоему поношение быхом: вси уклонихомся вкупе, и вси непотребни быхом. Темже затворихом щедроты Твоя и человеколюбие Твое и утробы милости Бога нашего злобы ради нашея, с неюже пожихом, и вемы, яко несмы достойни помилования. Но и еще, Господи, пощади нас, призри на немощь нашу, покрый бездну зол наших неизмеримою широтою милосердия Твоего: даждь нам, Владыко, да поне отселе к Тебе обратимся, настави нас на истину Твою, и исправи сердца наша к деланию заповедей Твоих, молитвами преподобномученика Макария, и молитв его ради сотвори ны наследники Царствия Твоего во веки веков. Аминь.

##### Молитва третья. из службы с акафистом

О всехвальный, преблаженный, многострадальный, преизящный, предивный чудотворче, преподобномучениче Макарие, скорый наш помощниче и теплый заступниче, духовнаго воинства Христова доблественный страдальче, вся враги душевредныя победивый! К тебе, яко истинному чудес источнику, мы грешнии припадающе, усердно молимся: помози, угодниче Божий, нам грешным и унылым в настоящем сем житии: умоли Господа Бога даровати нам оставление грехов наших, елико согрешихом от юности нашея во всем житии нашем, делом, словом, помышлением и всеми нашими чувствы: и во исходе душ наших помози нам окаянным, умоли Господа Бога, всея твари Содетеля, избавити нас от воздушных мытарств и вечнаго мучения, да всегда прославляем Отца и Сына и Святаго Духа, и твое милостивное предстательство, ныне и присно и во веки веков. Аминь.

##### Молитва четвертая. из службы

О преславный преподобномучениче Макарие, скорый помощниче и теплый заступниче всех, притекающих к тебе, предстательством своим пред Господом умоли Спаса нашего, да обратит души наша к покаянию и исправлению, да дарует мир отечеству нашему и всей земли и да поможет всем нам твердыми быти в вере Православней и делех благих, да отженет от нас дух злобы и лукавства и братолюбие вселит в нас, и да приносим во всем житии нашем плоды духовныя: любовь, благость, милосердие, веру нелицемерную, кротость и воздержание, и да, распявше на земли плоть нашу со страстьми и похотьми и духом живуще и ходяще, сподобимся жизни вечныя в веце грядущем, и, райския сладости присно наслаждающеся с тобою и со всеми святыми, прославим Отца, и Сына, и Святаго Духа, ныне, и присно, и во веки веков. Аминь.

#### Тропарь преподобномученику Макарию Каневскому, архимандриту Овручскому, Переяславльскому, глас 8

Божественным желанием весь сам себе от юнаго возраста Господеви возложив, явился еси светильник светлый граду твоему, поучая всех истинней вере и житию богоугодному, преподобномучениче Макарие, Овручская похвало. Сего ради, яко агнец непорочный, от распрелюбивых врагов гонимый, возшел еси во обитель Каневскую, идеже яко пастырь добрый, душу твою положил еси за овцы твоя. И ныне ко всечестней раце многоцелебных мощей твоих мы, грешнии, со умилением притекающе, исцеления приемлем, многострадальне. Ты бо присно источаеши болящим здравие, печальным утешение и всем чтущим тя всякое исполняеши требование, моляся Христу Богу, да спасет души наша.

#### Ин тропарь, глас тойже

Ко всечестней раце многоцелебных мощей твоих, преподобномучениче Макарие, мы, грешнии, со умилением притекающе, дар исцеления приемлем. Ты бо присно источаеши болящим здравие, печальным утешение и всех чтущих тя всякое исполняеши требование, моляся Христу Богу, да спасет души наша.

#### Ин тропарь, глас 4

Христу, нас ради с Небес сошедшему, последовал еси в подвизех твоих, Макарие отче наш. Егоже моли о нас, ублажающих тя, прощение прегрешений даровати нам, любовию же и смирением сердца наша озарити и спасти души наша.

#### Кондак, глас 2

Постническое и равноангельское житие твое страдальческими уяснил еси подвиги и Ангелом совсельник явился еси, богоблаженне Макарие, с ними Христу Богу моляся не престай о всех нас.

#### Ин кондак, глас 4

Нетленною красотою смиреннаго жития твоего Бога на земли прославил еси и Божественныя веры чистоту сохраняти люди научил еси, страдальческими же подвиги кончину прием, от Бога прославлен явился еси, преподобномучениче Макарие, отче наш.

#### Величание

Ублажаем тя, преподобномучениче Макарие, и чтим святую память твою, наставниче монахов и собеседниче Ангелов.

#### Молитва преподобному Серапиону Псковскому, Спасо-Елеазаровскому, ученику преподобного Евфросина, чтомая в Спасо-Елеазарове пустыни Псковской епархии

О преблаженне отче наш Серапионе, Небеснаго Иерусалима гражданине! Ты днесь предстоиши престолу Света Неприступнаго, и тамо якоже в зерцале зриши вся нужды и скорби наша. Не отступай убо от нас духом, сохраняя нас от стрел вражиих и всякия прелести бесовския и козней диавольских, пастырю наш добрый. Воззри на нас милостивно, и к земли приверженныя возведи к высоте небесней: испроси предстательством твоим у всемилостиваго Бога нашего мир Церкви Его, под знамением креста воинствующей, согласие в вере и единомудрие, суемудрия же и расколов истребление, утверждение во благих делех, больным исцеление, печальным утешение, обидимым заступление, бедствующим помощь и от бед свобождение, грешным же всем от грехов отвращение и спасение. Не посрами нас, с верою к тебе притекающих: приими моления наша и вознеси я пред лице Господне, да приимем тобою благодать и благовременную в нуждах наших помощь: укрепи наше малодушие и утверди нас в вере, да вся благая от благосердия Владыки молитвами твоими прияти сподобимся. Еще же споспеши нам иго Христово во благодушии и терпении и радости духовней понести, присно же молитися нас научи, да непорочни сохранимся в пришествие Господа нашего Иисуса Христа, Емуже ты радостно по трудех и подвизех ныне предстоиши, прославляя со всеми святыми в Троице славимаго Отца и Сына и Святаго Духа во веки веков. Аминь.

#### Тропарь преподобному Серапиону Псковскому, Спасо-Елеазаровскому, глас 8

Изрядством жития чистоту девства приим, Серапионе, и вся красная мира сего возненавидев, Христа Единаго возлюбил еси. Сего ради во внутреннюю пустыню вселився и со зверьми живый, весь Христов спостник и друг Евфросина, учителя твоего, был еси, тем же и молим тя, поминай нас, чтущих святую память твою, да зовем ти: радуйся, пустынная похвало, преподобне отче наш.

#### Кондак, глас 4

От высокоумия искус приим смиренномудрия, благодати Божия явился еси рачитель, Богоносне Серапионе. Желанием бо Божественныя любве вжигаемь, житейския молвы оставль, ревнитель учителю твоему Евфросину был еси, безмолвием и жестоким пребыванием последуя Христу: бдением же, и молитвою, и постом образ был еси спостником твоим. Ныне же молися Господеви, богоблаженне, спастися душам нашим.

#### Величание

Ублажаем тя, преподобне отче Серапионе, и чтим святую память твою, наставниче монахов и собеседниче Ангелов.

### 8/21 сентября

Рождество Пресвятой Владычицы нашей Богородицы и Приснодевы Марии.

Иконы Софии, Премудрости Божией (Киевской).

Иконы «Рождество Пресвятой Богородицы» Глинская (XVI).

Холмской, Курской-Коренной «Знамение» (1295) и Почаевской (1559) икон Божией Матери.

Двунадесятый праздник.

#### Тропарь празднику Рождества Пресвятой Богородицы, глас 4

Рождество Твое, Богородице Дево, радость возвести всей вселенней: из Тебе бо возсия Солнце Правды, Христос Бог наш, и разрушив клятву, даде благословение, и упразднив смерть, дарова нам живот вечный.

#### Кондак, глас 4

Иоаким и Анна поношения безчадства и Адам и Ева от тли смертныя свободистася, Пречистая, во святем рождестве Твоем. То празднуют и людие Твои, вины прегрешений избавльшеся, внегда звати Ти: неплоды раждает Богородицу и Питательницу Жизни нашея.

#### Величание

Величаем Тя, Пресвятая Дево, и чтим святых Твоих родителей, и всеславное славим рождество Твое.

#### Задостойник, глас 8

Величай, душе моя, преславное Рождество Божия Матере.

Чужде матерем девство и странно девам деторождение: на Тебе, Богородице, обоя устроишася. Тем Тя, вся племена земная, непрестанно величаем.

#### Молитвы пред иконою Рождества Пресвятой Богородицы

##### Молитва первая. из акафиста

О Пресвятая Богородице! Призри с благосердием на моления нас, грешных и смиренных рабов Твоих, и умоли Бога Сына Твоего, да низпослет нам и всем, притекающим к Тебе, здравие душевное и телесное и вся, яже к вечней и временней жизни потребная, да простит нам всякое согрешение вольное и невольное; да избавит нас от всяких скорбей и болезней, и напастей и всякаго злаго обстояния. Ей, Царице наша Преблагая, Надеждо наша несокрушимая и Заступнице необоримая! Не отврати лица Твоего от нас, за множество прегрешений наших; но простри нам руце Матерняго милосердия Твоего, и сотвори с нами знамение во благо. Яви нам богатую помощь Твою и благопоспеши во всяком деле благом; от всякаго же начинания греховнаго и помышления лукаваго отврати нас, да выну славим Пречестное имя Твое и покланяемся честному образу Твоему; и величаем Бога Отца, и Единороднаго Сына Его, Господа нашего Иисуса Христа и Святаго Духа, со всеми святыми, во веки веков. Аминь.

##### Молитва вторая. из акафиста

Богорадованная Владычице, Препрославленная Мати щедрот и человеколюбия, Всемилостивая о всем мире Ходатаице, прилежно раби Твои, к Твоему Божественному предстательству прибегающе и пречудному образу Твоему со умилением припадающе молимся: молитву теплую Сыну Твоему и Богу нашему сотвори, о Всепетая Царице и Владычице, да всяких болезней и печалей нас, Тебе ради, избавит, и грехов всяких свободит, Царствия Своего Небеснаго наследники ны покажет, велие бо и неизреченное, яко Мати, имаши дерзновение к Нему и вся можеши, елико восхощеши, едина во веки Благая и Благословенная. Аминь.

##### Молитва третья

О Пресвятая и Богоизбранная Дево, Владычице наша Богородице, Небесе и земли Царице, на радость и утешение всему миру от безплодных и безчадных родителей Богом дарованная! Родившися Божиим промышлением, Ты разрешила еси неплодствие рождшия Тя, и ныне неплодное сердце мое плодоносно сотвори предстательством Твоим у престола Вседержителева, неплодствовати же соделай мя злыми делы, гнилыми словесы и нечистыми помышленьми. О Всеблаженная, да явлюся чадо Божие, добробетелей благоплодие присно приносящее. Ты утолила еси Пречистым Рождеством Твоим плач праматери нашея Евы, и праведныя родители Твоя избавила еси поношения безчадства, и ныне утоли плач и воздыхания многоболезненныя и любогреховныя души моея и избави всех нас поношения злосмрадных дел наших, страстей безчестия и от всякаго порабощения вражескаго. Наипаче же даруй нам, Пресвятая Богородице Дево, во всесветлый день Рождества Твоего чистым сердцем разумети и памятовати, с коликою радостию и благодарением неплодная утроба святыя праведныя Анны ношаше Тя, да и мы не точию словесы, но наипаче делы своими выну будем со умилением сердечнем прославляти Тя, вопиюще: Слава пришествию Твоему, Чистая. Слава Рождеству Твоему. Слава девству Твоему, Мати Безневестная. Купно же с Тобою сподоби нас непрестанно славити и величати Всесвятый Плод Твой, Слово воплощено, во чреве Твоем неопалимо носимо, Емуже слава подобает, честь и поклонение, со Безначальным Его Отцем, и с Пресвятым и Благим и Животворящим Его Духом ныне и присно и во веки веков. Аминь.

##### Молитва четвертая. из акафиста

Приими, Всеблагомощная Пречистая Госпоже Владычице Богородительнице, сия честныя дары, Тебе единей прикладныя, от нас, недостойных рабов Твоих, от всех родов избранная, всех тварей небесных и земных высшая явлынаяся, понеже бо Тебе ради бысть Господь сил с нами и Тобою Сына Божия познахом и сподобихомся святаго тела Его и пречистыя крове Его. Темже блаженна еси в родех родов, Богоблаженная, херувимов светлейши и серафимов честнейши сущая. И ныне, Всепетая Пресвятая Богородице, не престай молящися о нас, недостойных рабех Твоих, еже избавитися нам от всякаго совета лукаваго и от всякаго обстояния и сохранитися нам неврежденным от всякаго ядовитаго прилога диавольскаго, но даже до конца молитвами Твоими неосужденных нас соблюди, яко да, Твоим заступлением и помощию спасаеми, славу, хвалу, благодарение и поклонение за вся в Троице единому Богу и всех Создателю возсылаем ныне и присно и во веки веков. Аминь.

##### Молитва пятая. из акафиста

О Пречистая и Преблагословенная Дево Владычице Богородице, от неплодове по обетованию рождшаяся и чистоты ради души и тела Твоего сподобльшаяся быти Мати Сына Божия, Господа нашего Иисуса Христа, с Нимже ныне на небеси пребываеши и имаши велие дерзновение ко Пресвятей Троице, от Неяже, яко Царица, венцем вечнаго царствования увенчана еси. Темже смиренно к Тебе прибегаем и просим: исходатайствуй нам у Всемилостиваго Господа Бога прощения всех прегрешений наших, вольных и невольных; страждущему отечеству нашему спасение, мира, тишины и благочестия возстановление, времена мирна и безмятежна, крамол злых непричастна; ко изобилию же плодов земных, воздуха благорастворение, дожди мирны и благовременны, и вся яже к житию и спасению нашему потребна испроси нам у Сына Твоего, Христа Бога нашего. Наипаче же благопоспеши нам украситися благими нравы и добрыми делы, да, елико мощно, подражатели будем святому Твоему житию, имже от юности на земли украшалася еси, благоугождающи Господу, и сего ради явилася еси честнейшая херувим и славнейшая серафим. Ей, Госпоже Пресвятая, буди нам ко всем скорая помощница и премудрая ко спасению наставница, да Тебе последствующе и Тобою воспомощствуеми, сподобимся наследницы быти Небеснаго Царствия, страданьми Сына Твоего исходатайстваннаго, исполнителям же святых заповедей Его обещаннаго. Ты бо еси, Госпоже, едина наша по Бозе надежда и упование, и Тебе весь живот наш предаем, чающе Твоего ради ходатайства и заступления не посрамлени быти в час исхода нашего от жития сего и на страшнем суде Сына Твоего, Христа Бога нашего, деснаго Его стояния сподобитися и тамо вечно радоватися со всеми от века Ему благоугодившими и немолчно славити, хвалити, благодарити и благословляти Его со Отцем и Духом во веки веков. Аминь.

##### Молитва шестая. из акафиста

О Пресвятая Владычице, Христа Спасителя нашего Богоизбранная Мати, у Бога святыми молитвами испрошенная, Богу посвященная и Богом возлюбленная! Кто Тебе не ублажит или кто не воспоет Твоего преславного рождества. Рождество бо Твое бысть началом спасения человеков, и мы, седящии во тме согрешений, зрим Тя, Неприступнаго Света жилище. Сего ради витийствующий язык не может песнословити Тя по достоянию. Паче бо серафим возвысилась еси, Пречистая. Обаче приими от недостойных раб Твоих нынешнее похваление и не отрини мольбы наша. Твое величие исповедуем, Тебе во умилении припадаем и скорую в заступлении чадолюбивую и благоусердную Матерь дерзновенно просим: умоли Сына Твоего и Бога нашего даровати нам, много согрешающим, искреннее покаяние и благочестное житие, да возможет творити вся Богу угодная и душам нашим полезная. Возненавидим вся злая, укрепляемии Божественною благодатию во благом произволении нашем. Ты, непостыдная Надеждо наша, в час смерти, даруй нам христианскую кончину, безбедное шествие на страшных мытарствах воздушных и наследие вечных и неизреченных благ Царствия Небеснаго, да со всеми святыми немолчно исповедуем Твое о нас заступление и да славим единаго Истиннаго Бога, во Святей Троице покланяемаго, Отца и Сына и Святаго Духа. Аминь.

# Примечания

1

Даты указаны по старому (первая цифра) и новому (вторая цифра) стилю.